**PROGRAMSKO IZVJEŠĆE ZA 2018. GODINU**

U 2018. godini nastavljena je financijska konsolidacija Hrvatskog šahovskog saveza s ciljem da se zatvore sva dugovanja te da se postigne da se podmiruju nastale obaveze u najkraćem roku. To je postignuto prema sucima, no za novčane nagrade i pripremne turnire reprezentativaca je ipak postojao određeni vremenski poček. U 2018. godini također su zatvorena sva dugovanja prema povjerenicima za 2016. i 2017. godinu što je također predstavljao nemali trošak za Savez.

Povijesni rezultati u 2017. godini nisu ostali neprepoznati od strane Hrvatskog olimpijskog odbora gdje smo uz Gorana Dizdara dobili još jednog trenera na trošak HOO-a, a to je odlukom Izvršnog odbora Zoran Jovanović. Time je Hrvatski šahovski savez došao do maksimalnog broja trenera na trošak HOO-a, a to su dva trenera za neolimpijski sport. To zorno oslikava kolika bi bila razlika da je šah olimpijski sport jer je za olimpijske sportove maksimalan broj čak 5 trenera. Također, konstantni napori za povećanje sredstava koja dolaze od strane HOO-a urodila su plodom te je taj budžet povećan, što je omogućilo da se financiraju odlasci naših najboljih igrača od kadeta, juniora i seniora na sva značajnija europska i svjetska prvenstva.

Organizacija smještaja i puta za ta prvenstva organizirana je na najbolji mogući način pa su tako na primjer na Olimpijadi naše reprezentativke i reprezentativci bili smješteni u luksuznom Radissonu, a na pojedinačnom prvenstvu Europe u još luksuznijem Sheratonu čime su se mogli na najbolji način fokusirati na natjecanje. Ta strategija omogućavanja najboljih uvjeta se itekako isplatila jer se muška reprezentacija do samog kraja na Olimpijadi borila za medalju, ali pravi podvig postigao je **Ivan Šarić koji je postao prvakom Europe**! Nakon 2006. godine i prvaka Zdenka Kožula, jedna mala Hrvatska opet ima prvaka Europe čime smo se svrstali uz bok europskih šahovskih velesila i Hrvatski šahovski savez je dobio u sportskim krugovima top sportaša, što Ivan Šarić svakako jest. Nemoguće je planirati u financijskom planu unaprijed takvo postignuće, a ta je titula od Saveza zahtijevala žurnu reakciju. U najkraćem roku organizirana je press konferencija, odlukom IO-a nagrađen je Ivan Šarić, odrađeni su sastanci sa svim čelnim ljudima krovnih sportskih institucija(predsjednica Kolinda Grabar Kitarović, Janica Kostelić, Zlatko Mateša), učinjen je veliki iskorak na medijskom planu gdje su svi važniji mediji tih dana dosta pisali o šahu. Sastanak u HOO-u je urodio plodom te je Šariću odobrena nabavka skupog računala, ušao je u Razvojni program HOO-a(iako po godinama ne zadovoljava uvjete) te mu je obećano da će u 2019. godini dobiti svog trenera na trošak HOO-a.

Kako bi se dala podrška najperspektivnijim kadetima, te ženskoj reprezentaciji, organiziran je kamp u Čakovcu s velemajstorima Kožulom, Dizdarom i Jovanovićem te ženskim izbornikom Sindikom. Možda termin nije najsretnije pogođen jer je dosta kadeta bilo spriječeno sudjelovati. U 2019. godini bi trebalo o tome voditi računa te bi bilo dobro kad bi se u okviru mogućnosti organizirala dva kampa.

Početkom 2018. godine održan je sastanak trenera u HŠS-u na kojem su sudjelovali velemajstori Zdenko Kožul, Goran Dizdar, Zoran Jovanović te je još bio prisutan glavni tajnik Alojzije Janković. Napravljen je plan rada i nastupa perspektivnih kadeta i juniora, koji je poslan na usuglašavanje predsjednicima komisija kojih se to dotiče, a to su komisija za mlade, komisija za ženski šah te stručna komisija. Nije bilo nikakvih sugestija niti primjedbi od strane predsjednika te je usvojen prijedlog trenera. Tretman i financiranje Hrvatskog šahovskog saveza ovisi o broj medalja na natjecanjima stoga je odlučeno da se podrži nastup u konkurencijama u kojim postoji veća šansa za osvajanje medalje. Iz razloga što Jadranko Plenča i Sven Tica više ne mogu nastupati u konkurenciji do 18 godina, a s obzirom da se igra u muškoj na četiri ploče, a u ženskoj konkurenciji na 2 ploče, u planu je odlučeno da je zbog kvalitete Ene Cvitan veća šansa nastupiti u ženskoj konkurenciji te je na ekipno U18 prvenstvo Europe poslana ekipa koju je pratio trener Jovanović. Da je plan bio dobar dokazuje i činjenica da se ekipa do zadnjeg kola borila za medalju. Iako nisu nastupili na juniorskom prvenstvu Hrvatske, te time nisu stekli pravo nastupa na EP ili SP, predloženo je da se o trošku Saveza pošalje na sva pojedinačna prvenstva Europe i Svijeta(također i u ubrzanom i brzopoteznom šahu) Leona Livaića i Enu Cvitan kao dva juniora s najvećim šansama za medalju. S obzirom da je to velik broj natjecanja, Livaića se nije htjelo preforsirati nastupom na spomenutom ekipnom U18 prvenstvu bez realnih šansi za medalju. Miljenko Muha i Teo Tomulić su zbog toga što se nije išlo na to prvenstvo, poslani na juniorsko prvenstvo Europe u ubrzanom i brzopoteznom šahu(uz Livaića i Cvitan) te je Tomulić dobrim nastupom osigurao nastavak participacije u razvojnom programu HOO-a. Uz njega su još u 2018. u programu bili Sven Tica, Jadranko Plenča, Ena Cvitan te Leon Livaić čime je šah jedan od zastupljenijih sportova koje podupire HOO.

Nakon prošlogodišnjeg izrazito skromnog odaziva na pojedinačnom prvenstvu Hrvatske za žene ove godine je prvenstvo održano u Zagrebu te je bilo puno više natjecateljica(26 u odnosu na samo 9) što je bilo jako dobro. No zato se pojavio problem u ekipnoj ženskoj konkurenciji gdje zbog nedovoljnog broja prijavljenih ekipa nije održano Ekipno ubrzano PH-a te Druga liga što treba probati riješiti u sljedećoj godini. Na prvenstvu Europe za žene koje je održano u Slovačkoj, o trošku Saveza nastupila je prvakinja Ana Berke.

Iako HŠS nije u najboljoj financijskoj situaciji, ipak se u 2018. godini sa po 5.000 kuna pomoglo kvalifikacijskim Openima za pojedinačno PH za seniore, a to su Pula, Split, Zagreb i Zadar. Također, odlukom Izvršnog odbora HŠS je nabavljao pehare i medalje za sve lige te su se nakon sugestija povjerenika i klubova nabavljali raskošniji pehari čime se stvorio veći trošak od planiranog.

Krajem godine u Zagrebu je obnovljen Turnir Mira na kojem su nastupili naši vodeći velemajstori na čelu s prvakom Europe, Ivanom Šarićem, što je bila sjajna promocija općenito za šah u Hrvatskoj. Na Otvaranju je bio i prisutan predsjednik Europske Šahovske Unije, Zurab Azmaiparashvili, te su odrađeni kvalitetni sastanci vezani za buduću suradnju Hrvatskog šahovskog saveza i ECU-a.

Hrvatski šahovski savez brine i o problemskom šahu te je na Svjetskom prvenstvu u rješavanju šahovskih problema na Ohridu nastupio Marko Filipović, a na Kongresu Zvonimir Hernitz.

Za Kalendar natjecanja u organizaciji HŠS-a uvijek predstavlja problem što se moramo prilagođavati međunarodnom kalendaru FIDE ili ECU-a čime je nekada jako teško naći dobar termin za I.ligu. Njihov kalendar jednom objavljen zna se mijenjati pa je došlo do pomicanja termina Olimpijade(ili za 2019. Svjetskog kupa) čime se stvorio problem vezan za našu ligu koja nije mogla biti krajem rujna ili listopada, već je morala biti početkom rujna. Na taj način došlo je do problema vezanog za nastup pojedinih reprezentativaca što je određenim klubovima stvorilo probleme. To bi svakako valjalo probati izbjeći u 2019. godini. Nažalost to nije bio jedini problem, određeni pojedinci svakodnevno pokušavaju opstruirati rad HŠS-a, a ovaj put nije im bila sveta ni I.liga kao najveće natjecanje Hrvatskog šahovskog saveza pa je u Biograd poslana inspekcija rada kako bi se uzurpirali klubovi i stranci koji godinama normalno nastupaju za klubove. Srećom, osim nekoliko dana neugodnosti i psihoze, nije napravljena veća šteta, no svi mi koji smo dugo godina u šahu trebamo se boriti da se izoliraju takvi pojedinci te da se stane na kraj takvom ponašanju.

U Zagrebu, 20.02.2019.

Glavni tajnik

Alojzije Janković